Diari Oficial de la Generalitat Valenciana


Sumari del DOGV 4324, del 29-08-2002 (2002/9204)

Informació pública de les bases del III Certamen Internacional d'Àlbum Infantil Il·lustrat Ciutat d'Alacant 2003.
-----------------------------------------------------------------------------------------------------------------

### Dades del document

Número de DOGV
:   4324

Data del DOGV
:   29-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9204


Data del document
:   20-05-2002

Organisme emissor
:   Patronat Municipal de Cultura d'Alacant

Tipus de document
:   Anunci

Descriptors 

:   * Alacant
    * premi cultural
    * distinció honorífica

Informació pública de les bases del III Certamen Internacional d'Àlbum Infantil Il·lustrat Ciutat d'Alacant 2003. [2002/F9204]
  
El Patronat Municipal de Cultura d'Alacant, en col·laboració amb l'Editorial Anaya, convoca el Tercer Certamen Internacional d'Àlbum Infantil Il·lustrat Ciutat d'Alacant 2003, com a suport a la creació i per a l'enriquiment del món de la literatura infantil, d'acord amb les següents
  
Bases
  
1. Podran concórrer a aquest premi tots els autors que ho desitgen, de qualsevol nacionalitat, sense cap limitació quant al nombre de projectes.
  
2. Les obres presentades, escrites en llengua castellana, hauran de ser originals i inèdites, i no han d'haver estat guardonades en cap altre concurs. No s'admetran aquelles obres que siguen traducció o adaptació d'altres originals.
  
3. S'estableix una dotació econòmica de 12.000 euros, dividida en un primer premi de 7.500 euros i un segon de 4.500 euros. Tots dos ho són en concepte d'anticipació de drets d'autor. En tot cas, el jurat d'aquest premi es reserva el dret de fer menció especial d'alguna o algunes de les obres no premiades que, per la seua qualitat i interès, se'n facen dignes.
  
4. Els premis seran individuals i es concediran als projectes globals. Es valoraran en igualtat de condicions el text i la il·lustració, i poden ser realitzats per una o diverses persones. D'altra banda, els premis es podran declarar deserts.
  
5. Els projectes s'ajustaran proporcionalment al format 22 x 30 centímetres o equivalents. No es podran sobrepassar en cap cas els 40 centímetres. L'extensió màxima de l'àlbum, incloent text i il·lustració, no podrà excedir les 24 pàgines (portada a part).
  
6. Els autors que opten als premis hauran de presentar: sis còpies impreses del text, dues il·lustracions originals i cinc fotocòpies en color d'aquestes il·lustracions, i una maqueta que indique el lloc que ocupen les il·lustracions, tant les dues originals com la resta (que hauran d'estar esbossades), i el text.
  
7. El termini de presentació d'originals s'obri amb la publicació d'aquestes bases i acaba el 28 de febrer de 2003, a les 15.00 hores.
  
Seran remesos o lliurats al Patronat Municipal de Cultura, Centre Municipal de les Arts, plaça de Quijano, número 2, 03677 Alacant. Cal especificar al sobre «Per al III Certamen Internacional d'Àlbum Infantil Il·lustrat Ciutat d'Alacant». Als sobres que s'envien a través d'oficines de Correus o agències de transports es farà constar de forma visible la data del seu lliurament, sense que hi haja cap menció del remitent.
  
8. Amb el fi de preservar l'anonimat dels autors, les obres es presentaran en un sobre amb l'única indicació del seu títol i lema. Dins d'aquest s'inclourà un altre sobre tancat amb idèntic lema, que contindrà una fotocopia del document nacional d'identitat o passaport del concursant, una breu ressenya biogràfica i la fitxa d'inscripció emplenada.
  
9. Els originals no seleccionats seran tornats als autors que així ho sol·liciten per escrit o es presenten a arreplegar-los, prèvia presentació del resguard d'enviament o lliurament, en el termini de tres mesos després de produir-se la resolució. Les despeses d'enviament correran a càrrec dels interessats. Els originals no reclamats seran destruïts passat el citat termini.
  
10. El Patronat Municipal de Cultura nomenarà un jurat que serà presidit pel seu president, actuarà de secretari el de l'organisme autònom o funcionari en qui delegue, i estarà integrat per persones de reconegut prestigi en el món de la literatura infantil. D'acord amb el nombre d'obres presentades, el Patronat Municipal del Cultura podrà nomenar un comité de selecció prèvia.
  
La decisió del jurat es farà pública en un acte que tindrà lloc a la ciutat d'Alacant durant la segona quinzena del mes de maig de 2003, que coincidirà amb la Fira del Llibre, i que serà inapel·lable.
  
11. Els guanyadors dels premis es comprometen a finalitzar el treball d'il·lustració abans de l'1 de setembre de 2003.
  
12. L'Editorial Anaya publicarà dins de l'any de la convocatòria i durant el mes de desembre els dos projectes premiats. Així mateix, l'Editorial Anaya tindrà prioritat de publicació d'aquells treballs que hagen rebut menció especial del jurat. Aquest dret tindrà una vigència d'un any, passat el qual els autors podran disposar lliurement de les seues obres.
  
En totes les publicacions es farà constar en lloc visible de l'edició i/o de la publicitat la circumstància de ser Premi del Tercer Certamen Internacional d'Àlbum Infantil Il·lustrat Ciutat d'Alacant 2003, amb la menció de les entitats que el convoquen.
  
13. El Patronat Municipal de Cultura d'Alacant, sempre que hi haja una art final en suport paper dels originals, es reserva el dret d'exposar-los en una de les seues sales municipals d'exposicions.
  
14. La participació en aquest certamen implica el coneixement i l'acceptació íntegra de les presents bases.